
הצעת חוק לתיקון דיני הרשויות המקומיות (ייצוג הולם)(תיקוני חקיקה), התשס"ה-2004


היו"ר אתי לבני:

         בוקר טוב, אני מתכבדת לפתוח את ישיבת הוועדה. על סדר היום הצעת חוק לתיקון דיני הרשויות המקומיות (ייצוג הולם)(תיקוני חקיקה), התשס"ה-2004.

הלית ברק-מגידו:
	
	אני רוצה להעיר שתי הערות לפרוטוקול לפני שאנחנו נכנסים לדיון בעניין שלשמו התכנסנו. אנחנו שוחחנו על הערתו של חבר הכנסת רשף חן מאתמול בדבר הנוסח מאוחר יותר, ונחה דעתו שהנוסח הוא בסדר. 

רשף חן:

      	זה נבע מאי הבנה שלי של הסעיף. 

הלית ברק-מגידו:

    	שנית, עו"ד נועה בן אריה מהשלטון המקומי הבהירה לי שאני לא הבנתי אותה נכון באשר לנושא התחילה. אני חשבתי שהוועדה התכוונה לכך שזה לא יחול ועדות שכבר יש להן הרכב מלא, ואמרתי אתמול שוודאי שלא הכוונה להחליף נציגים שכבר נמצאים שם, אלא רק נציגים אשר מתחלפים, בין אם הם עוזבים בגלל שהם זכו בלוטו או מתפטרים, או חלילה נציג נפטר. לא מעניין אותי מאיזה סיבה הוא עוזב, החוק יחול על אותה תחלופה.

      	יחד עם זאת, עו"ד בן אריה סברה שיש מקום לדחות את תחילתו של החוק עד לבחירות הבאות לרשויות המקומיות. אני חושבת שאין הצדקה לעניין הזה. 

היו"ר אתי לבני:
	
     	למה היא סבורה כך? איך היא מתרצת את זה? 

הלית ברק-מגידו:

   	אני שאלתי אותה, אבל היא לא סיפקה לי תירוצים. 

גדעון סער:

	זה נוח להם. אם מתחלף מקום במהלך הקדנציה אין להם יכולת תמרון למנות מישהו שהוא לא אישה.

הלית ברק-מגידו:

	את זה היא לא אמרה לי. היא לא נתנה נימוק. 

גדעון סער:

	 אני אומר את זה כמי שמכיר את החיים הפוליטיים. 

רשף חן:

כל הנטל יוטל על אותה סיעה שבמקרה מחליפה. אם מחליפים את נציג של שינוי ואין שם אף אישה, אז אתה צריך אישה לתפקיד הזה. אם מחליפים נציג של הליכוד, אז הליכוד יצטרך לספק את האישה. החלוקה כאן לא תהיה לגמרי שוויונית. 

הלית ברק-מגידו:

	נכון, ואני אומרת שאין שום הצדקה משפטית לעניין הזה. הבחירות לרשויות המקומיות הבאות יהיו בערך עוד ארבע שנים. אנחנו נוהגים לדחות תחילתם של חוקים רק כאשר יש  איזשהו צורך בהיערכות מיוחדת בין אם היא ארגונית, ובין אם היא כספית. לדוגמא, כאשר נדרש לגבש תקנות שהן מורכבות, או כשמדובר בדיני בחירות עצמם ואז אנחנו מחילים את זה מהבחירות שלאחר מכן. אני אומרת לוועדה מה היתה בקשתה, אבל לטעמי אין צורך לקבל אותה. לא הוראת תחילה, לא הוראת מעבר. אפשר להחיל את החוק הזה as is, מכאן ולהבא. 

רשף חן:

	התכנסנו כאן לשמוע את חבר הכנסת גפני והוא לא פה. 

גדעון סער:

	אומרים שהוא בכניסה לבניין. 

היו"ר אתי לבני:

	האם אתם ניסיתם להגיע להסכמה? 

גדעון סער:

	אני לא רוצה להכפיף את עצמי להסכמה כי יכול להיות שהם בכלל יתנגדו לכול, וזו גם זכותם. אני חושב שהפתרון שעליו דיברנו אתמול הוא הפתרון הטוב ביותר. אני מתכוון לפתרון הפיצול, חלוקה לפי 121. 

רשף חן:

	זה הפתרון לבעיה טכנית, לא לבעיה המהותית. 

גדעון סער:

	 זה לא רק לבעיה טכנית, אלא זה לבעיה של עוצמת התנגדות. אני בכלל מתפלא, יש פה חוק שלי. לא היה איכפת לי שדבר אחר יקבל עליו טרמפ. אני מסכים לפיצול. אם אני צריך לארגן כאן גיוסים כדי להעביר דברים בצורה כוחנית, אז גם את זה אני יודע לעשות.  אבל, אני פשוט לא מבין את הדבר הזה. 

רשף חן:

	האם חבר הכנסת גפני מטיל וטו? האם זה עניין קואליציוני?

גדעון סער:

	 הוא לא מטיל וטו. הם התנגדו, הם גם מגישים הסתייגות. זה לא עניין קואליציוני. 

רשף חן:

		אז שיסתייג מהכל, מזה ומזה. 

גדעון סער:

	תגיש הצעת חוק.  אתה מביא אותי למצב שהוא לא המצב המקורי שרציתי ואז לא נוכל להעביר את החלק השני. האם אתה הופך את זה לנושא פוליטי? 


רשף חן:

	אני לא הופך את זה לנושא פוליטי בכלל. 

גדעון סער:

	יש דבר שהוא מוסכם שהם יותר יכולים לחיות איתו, ויש דבר אשר הם פחות יכולים. הוא יבוא ויסביר. אני תומך בשני חלקי הצעת החוק. 

היו"ר אתי לבני:

	אם הוא יגיש הסתייגות במליאה, יכול להיות שזה יעבור. 

רשף חן:

	חבר הכנסת סער, הרי שנינו מסכימים שזה אותה מהות בדיוק. שנינו מסכימים שזה נכון. מה העניין? 

גדעון סער:

	זו לא אותה מהות בדיוק.  נושא ועדות הרשות הוא דבר אזוטרי. זה דבר לא חשוב, זה דבר שולי. 

רשף חן:

	ומה עם התאגידים?

גדעון סער:

	ודאי שזה דבר חשוב. 

רשף חן:

	מה ההבדל? 

גדעון סער:

	האם אתה משווה ועדת רשות? זה כמו הוועדה לפניות הציבור כאן בכנסת. האם זה דבר חשוב? אין לזה שום חשיבות. 

רשף חן:

האם לא מתבקש כאן שדווקא בדבר הפחות כבד יהיה את הייצוג הזה,  כשאתה בדבר הכבד עושה אותו זה די טריוויאלי. 

גדעון סער:

אתם אוהבים להגיש הצעת חוק על דבר אזוטרי, תגישו הצעת חוק על משהו אזוטרי. אתם מכבידים על קידום דבר שהוא חיוני. 

היו"ר אתי לבני:

אבל, אם הוא יגיש הסתייגות במליאה וההסתייגות תעבור, אז תהיה הסתייגות. 

רשף חן:

 הוא יוכל להגיש הסתייגות. 

גדעון סער:

אני מנסה להסביר לך שאתה תפיל את הדבר שאתה רוצה בעיקרו. 

היו"ר אתי לבני:

אתה לא תתמוך בו? 

גדעון סער:

אני מבקש שיהיה פיצול. אני מודיע לפרוטוקול שעמדתי היא  שאני אתמוך גם בנושא ועדות רשות. אם אתם מאלצים להביא את הכול במקשה אחת ולא רוצים להתקדם בצורה פוליטית, אז בבקשה תנהלו את זה אתם פוליטית איך שאתם מבינים. 

רשף חן:

חבר הכנסת סער, אני חושב שצריך להביא את הכול ביחד. 

גדעון סער:

אז אני אעשה גיוס. אם משחקים איתי משחקים כוחניים אז זה מקום אחר. 

היו"ר אתי לבני:

בכל מקרה, בואו נחכה עוד חמש דקות. בשעה 09:00 יש לנו ישיבה אחרת. 

רשף חן:

		אתה בעצם אומר שאתה לא רוצה פיצול בשביל לאפשר לחבר הכנסת גפני לדבר, אלא אתה רוצה פיצול בשביל להפיל את הצעת החוק, 

גדעון סער:

	 לא, אמרתי פה משהו לפרוטוקול כאשר הוא נעשה בצורה חברית. אם משחקים איתי משחקים כוחניים, זה מקום אחר.  

רשף חן:

	אני שמח מאוד לשחק איתך משחקים חבריים, אבל אני מעדיף כנות. אתה בעצם אומר שהפיצול הזה הוא  לא בשביל לאפשר לחבר הכנסת גפני לדבר. 

גדעון סער:

	לא נכון. 

רשף חן:

	הפיצול הזה הוא בשביל לאפשר  לך להצביע בצורה אחת על דבר אחד, ובצורה אחרת על דבר אחר. 

גדעון סער:

	 למה אתה אומר דברים בשמי? לא אמרתי את הדברים האלה. אמרתי לפרוטוקול שיש לי מחויבות לתמוך גם בנושא ועדות רשות.

רשף חן:

	אז מה הבעיה? 

גדעון סער:

	 כי זה נושא אחר מבחינתם. כי אתה רוצה להכריח אותם  לשבת בצורה מסוימת במועצה אלעד. 

רשף חן:

	אני לא. אגב, לא יותר מאשר אתה רוצה להכריח אותם במועצה אלעד אם אתה תקים שם תאגיד.  לדעתי, הניסוח הזה לא מכריח אותם. 

גדעון סער:

	יש עוצמת התנגדות שונה לחלקים השונים. בפוליטיקה אם רוצים לקדם משהו, מקדמים אותו. הבאת דבר אזוטרי על הגב שלי, לא התנגדתי. אין לי בעיה עם זה. אני גם מוכן לתמוך בו הלאה. אתה עומד על הפרינציפ שזה יבוא ביחד - - -

רשף חן:

	זה חוק שלך. אם אתה לא מעוניין שזה יצורף, אז אנחנו עכשיו נסיר את זה. אני אגיש את זה כהצעת חוק נפרדת.

גדעון סער:

	אתה לא צריך. הרי לא היית אתמול פה בדיון, באת בסוף הדיון. העלאת פה היועצת המשפטית הצעה להסיר את זה מסדר היום. אני זה שהתנגדתי להסיר את זה מסדר היום. רציתי שזה יישאר על סדר היום. האם עולה בדעתך שאם זה יבוא פה להצבעה, אני אצביע בניגוד לדבר הזה על נושא של זכויות לנשים? אבל, יש חיים פוליטיים. 

רשף חן:

	חבר הכנסת סער, אתה מצאת את עצמך במצב שבשביל להיות פוליטקלי קורקט אומר דבר אחד, ובשביל להיות קואליציוני עושה דבר אחר. 

גדעון סער:

	 זה לא נושא קואליציוני. 

רשף חן:

	אני לא מבין מה העניין. האם לא ברור לך ששני הסעיפים יש רוב מוחלט בבית? 

גדעון סער:

	 בטח שיש רוב. 

רשף חן:

	נו, אז מה הבעיה? יש לך מפלגה שכרגע מנהלת איתך משא ומתן קואליציוני והיא מתנגדת. מדובר בחמישה איש מתוך מאה ועשרים. אתה יודע מה? תוסיף להם גם את אנשי ש"ס ובזה נגמרת ההתנגדות. אני מניח שהמפד"ל לא מתנגדת, ואפילו ש"ס לא מתנגדת כי לש"ס אין שום בעיה למנות נשים לכול תפקיד.  אני ישבתי עם נשים של ש"ס בוועדות רשות ולא היתה שום בעיה. יש חמישה אנשים שאתה מנהל איתם משא ומתן קואליציוני ויש לך בעיה עם זה. אני לא חושב שזו סיבה מוצדקת. אבל, אם אתה חושב שזו סיבה מוצדקת אז החוק הוא שלך. נוריד את החלק הזה, ונעלה את זה ככה. אני אומר לך שהכל מיותר מפני שהנימוק הזה הוא לא נכון. 

היו"ר אתי לבני:

חבר הכנסת גפני, אנחנו רוצים לשמוע את העמדות שלכם לגבי שני החלקים? זאת אומרת, לגבי החלק השני. 

משה גפני:

	קודם כל, אני מודה לך על העניין הזה, ואני מודה לחבר הכנסת גדעון סער מפני שהוא למעשה לא חייב לי שום דבר. הוא היה יכול להעביר את זה.  

מכיוון שאנחנו עוסקים באנשים ליברליים אני מבקש להסביר שהחוק הזה יוצר בעיה. אין שום בעיה עם החוק, החוק הוא בסדר גמור. צריך שיהיה שוויון בין המינים, וצריך לאפשר ייצוג הולם גם בחברות עירוניות וגם בוועדות רשות. אלא, שיש מספר יישובים, ואני חושב שמדובר בארבעה או חמישה יישובים, שבהם לא תהיה אישה בגלל אורח החיים. בגלל נסיבות של אורח חיים לא ישבו נשים וגברים ביחד. 

אני מבקש שתהיה החרגה. אין לנו את הניסוח המשפטי, אני לא ישבתי אתמול עם המשפטניות. אין לנו ניסוח מדויק איך אפשר להחריג את זה. 

אני מדבר על יישובים שבהם יש רק את הציבור הזה, והמשמעות של העניין היא שנכנסים אליי הביתה ואומרים לי איך אני אחיה בבית שלי כשגם הגברים וגם הנשים רוצים ורוצות את אורח החיים הזה.  אני רוצה שתהיינה ועדות ביישובים האלה שהן ועדות רק של נשים.  

יש בעיה עם העניין, יש בעיה בניסוח של זה משפטית. הרי אנחנו לא יכולים לעשות חוק ובו לכתוב שהחוק חל על מודיעין עילית. אין דבר כזה. 

רשף חן:

	אנחנו היינו ערים לזה כשהחוק נוסח מלכתחילה. בשביל זה נכנס כאן הסעיף שאומר: "ככל שניתן בנסיבות העניין". 

משה גפני:

	 הוא לא פותר את הבעיה. 

רשף חן:

	אני חושב שהוא כן פותר. ביישוב שאתה מזכיר לא יהיו למשל בכלל מועמדות. זה כבר נסיבה שפותרת את העניין.  אם אין מועמדת,  אין אף אישה ביישוב הזה שמוכנה לכהן בוועדה או בתאגיד, אי אפשר למצוא מועמדת, בזה נגמר העניין.   האם נמציא אישה כזאת? 

	שנית, האופי של היישוב הוא חלק מנסיבות העניין. האופי של הסיעות הוא חלק מזה. לדעתי, אפילו ביישובים מעורבים כמו חיפה שבה אותם אנשים עם אותן דעות פוליטיות, מצליחים לשבת עם נשים בוועדות - - -

משה גפני:

	להיפך, אני מעוניין בזה. נשים שלנו נמצאות בדירקטוריונים. אני לא מציע לכתוב שסיעה חרדית לא תוכל לשלוח אישה. להיפך, אנחנו שולחים. 

רשף חן:

	אז אני בכלל לא מבין מה הבעיה. אתה יכול לשלוח אישה לשבת איתי, אתה לא יוכל לשלוח אותה לשבת כשכולם חרדים, וחזקה עליהם שייזהרו בכבודה עוד יותר ממני? 

משה גפני:

	בוא נשאיר את הכבוד בצד. הנושא הוא לא נושא של כבוד, אלא נושא של אורח חיים. ביישוב חרדי לא ישבו נשים וגברים ביחד. זה המצב. זה לא שיושבים. לא כתוב בהלכה שמותר או אסור לשבת. 

רשף חן:

	זה  חלק מנסיבות העניין. 

משה גפני:

	לא, זה לא נסיבה. 

רשף חן:

	ודאי שכן. 	

משה גפני:

	 אם המשפטנים אומרים שזה נסיבת העניין אז לא היתה בעיה. המשפטנים אומרים שלא, זה לא פותר את הבעיה. 

רשף חן:

	אז בוא נשאל את המשפטנית. 

הלית ברק-מגידו:

	בעקבות הדברים שלך, אני חפרתי בפסיקה וניסיתי למצוא מהי פרשנות בית המשפט העליון לסייג הזה של נסיבות העניין. אני חייבת להגיד שהפרשנות אינה תומכת בדעתך, חבר הכנסת חן. בבג"ץ 453/94 של שדולת הנשים אומר השופט מצא, בדעת הרוב, שמדובר בסייג שמנסה לאזן בין שני ניגודים, בין החיוב להעדפה מתקנת מחד גיסא, לבין קיומם של אילוצים הנובעים מן האפשרויות המעשיות הקיימות. קיוויתי עבורך שהוא אולי ימשיך ויפרט למה הכוונה. הוא אומר שמדובר במבחן גמיש שתולה את ההכרעה בנסיבות המיוחדות של מקרה נתון. אבל, הכוונה היא לבחון את הרלוונטיות של היתרון היחסי של המועמד על רקע ההכרה במרכזיות של עיקרון ההעדפה המתקנת. 

היו"ר אתי לבני:

זה ממש לא שייך לזה. כאן אין מועמדות, לא יהיו מועמדות. אתה צריך להמציא אותן. 

רשף חן:

	כדי שתהיה בעיה אתה תצטרך שתבוא מישהי מהיישוב מהזה ותגיש בג"ץ למה לא ממנים אותה. 

הלית ברק-מגידו:

	לפי הפסיקה אופי היישוב אינו נסיבה רלוונטית.

היו"ר אתי לבני:

אבל, מועמדות. 

רשף חן:

	ומה  אם נכתוב פה: ככל שניתן בהתחשב באופי היישוב בנסיבות העניין. 

הלית ברק-מגידו:
	
	מי יקבע את אופי היישוב? 

רשף חן:

	החיים. אולי יעשו יישוב קהילתי שוביניסטי. 

משה גפני:

חבר הכנסת חן, יכול להיות שמה שאתה אומר נכון.  ההצעה אומרת בואו נפצל את זה.

רשף חן:
	
	מה ההבדל? 

משה גפני:

	אתה יודע מה? אתה צודק. אני רוצה להתפשר בגלל שאני רוצה שהחוק יקודם.  אני יכול להסביר לך את ההבדלים, הם לא יהיו משכנעים.  מחוקקים את החוק בחברות, אני רק אבקש להגיש הסתייגות. 

גדעון סער:

	 מה תהיה ההסתייגות?

משה גפני:

	 אני עוד לא יודע מהי תהיה. 

היו"ר אתי לבני:

	 האם זה כדי שהרבנים יראו שיש הסתייגות?
	
משה גפני:

	 זה לא קשור לרבנים, עזבי את הרבנים. יש אצלנו בסיעה כל מיני כאלה.  חוץ ממני, כולם אצלנו אנשים אינטליגנטים. 

	מקדמים את החוק הזה, כאשר  החלק השני של החוק לגבי ועדות הרשות, נבקש מהיועצת המשפטית למצוא את הניסוח המשפטי ואז עולה גם החלק השני. 

רשף חן:
	
	למה אין לך בעיה עם התאגידים? 

משה גפני:

	 יש לי בעיה. 

היו"ר אתי לבני:

איך אתה מתגבר על זה הלכתית?

משה גפני:

זה לא עניין הלכתי. בתאגידים זה שונה. אין לי נימוק משכנע. זה התפשרות שלי. החוק הוא לא שלי, אני לא יכול לעצור אותו עד אין סוף. אני בסך הכול מסתמך פה על הרצון הטוב.  

היו"ר אתי לבני:
	
	האם אתה לא יכול להגיש הסתייגות לגבי שני החלקים של זה? 

משה גפני:

	לא, לא. הדבר השני הוא בעיה אמיתית. הנושא השני זה ממש להיכנס אליי הביתה ולהגיד לי שאני חייב לעשות כך וכך. 

	חבר הכנסת חן, מה יקרה עם מה שאתה אומר? יצטרכו לשאול את כל הנשים ביישוב אם אף אחת מהן לא רוצה. זה אורח החיים. 

רשף חן:

	אם יש ישוב כזה שיש בו בעיה, אז ועדת הנוער תהיה כולה נשים, וועדת הספורט תהיה כולה גברים. 	כך אתה פותר את הבעיה. 

משה גפני:

	 הצעתי את זה. הבעיה היא שצריך 10% שהם חברי מועצה. אין חברי מועצה נשים ביישובים הללו. 

רשף חן:

	יש לך אלף פתרונות. חבר הכנסת גפני, זה סתם.  אנחנו מפתחים פה סערה בשביל חמישה יישובים שלא תהיה בהם בעיה. אתה מונע תיקון חקיקה נכון לכול שאר המדינה.

משה גפני:

	 אני לא אומר לעצור את החוק. אני אומר, תפצל אותו, ותן עוד כמה ימים כדי שהמשפטנית תכין נוסח. זו כניסה לא ליברלית לתוך אורח החיים שלי. הרי אני לא אומר לך מה לעשות. 

רשף חן:

	זה לא נכון. 

משה גפני:

	זה כן נכון. 

היו"ר אתי לבני:

	מינו את הבת של השר לשעבר שאקי  ליושב ראש מועצה דתית בכפר סבא ומייד החרימו אותה.  הרבנים הראשיים החרימו אותה. 

משה גפני:
	
מבחינתי, מועצה דתי היא גוף חילוני לגמרי.  אני לא יודע, אני מייצג את יהדות התורה בכנסת. 

היו"ר אתי לבני:

	היא באה להתלונן אצלנו. זהו גוף חילוני מטעם המדינה שנותן שירותי דת. 

אריאל כהאן:

אולי אפשר לעשות שלגבי ועדות הרשות הייצוג יהיה גלובלי. כלומר, בסך כל ועדות  הרשות
 ואז  יוכל להיווצר מצב שיהיו ועדות רשות נשיות. 

גדעון סער:

חבר הכנסת גפני, אני בעד לעשות את הפיצול רק מכיוון שהדבר השני מחייב נוסחה משפטית שתראה איך אפשר להתגבר עליו. לפי דעתי, אתה עושה יותר נזק בלעורר את זה. אנחנו נצטרך לקיים פה דיון, ולמצוא פתרון מתוך מגמה שארבעה-חמישה יישובים לא יעצרו את כל המדינה.  

כל הנוסחאות האלה אם הם יחוקקו של   "separate but equal " של ועדות שונות לנשים וגברים הם פתרונות לא אלגנטיים.  הם ייצרו בעייתיות וקשיים.  אנחנו ניכנס למצב שבו אם היית מעביר את זה לא היית נתקל בחיים המעשיים בשום עתירה לבג"ץ. אנחנו נצטרך למצוא פתרון. 


משה גפני:

נגמרו הימים האלה. יש אנשים שמחפשים מתחת לאדמה וזה לא פייר. 

מרגלית בוטרמן:

	מה עם סייג של בהתחשב בנסיבות העניין ובאורח החיים של היישוב? 

גדעון סער:

	אני לא יודע. אנחנו צריכים לחשוב טוב טוב. אולי יהיה אופי יישוב ערבי.  לפני שאני מכניס את זה לחוק אני צריך לחשוב טוב טוב. זה יכול להיות גול עצמי של החיים. 

היו"ר אתי לבני:

חבר הכנסת גפני, חבר הכנסת גדעון סער אמר דבר מאוד נכון. אתה יוצר פתח להתנגדויות. אם אנחנו מעבירים את הכול ביחד, אתה יוצר פתאום איזשהו ערעור על כל הקונספט. 

משה גפני:

בתוך עמי אני יושב. אם אני רוצה באמת ליצור מהומות, אז את יודעת שיש לי מספיק. אני אומר לכם גם כאנשים ליברליים, את אומרת לי איך להתנהל אצלי בתוך הבית. אני לא יכול להגיד מה לעשות במדינה, אני לא מתיימר ואני לא רוצה. אני גם נוהג כמו שהמדינה נוהגת. נשים אצלנו יושבות ביישובים שהם מעורבים או ביישובים שהם אינם דתיים. זה לא נושא הלכתי. אצלי בבית הפרטי, בניגוד לבית שלך, ההתנהגות בין גברים לנשים היא שונה.  אם אני מדבר על מודיעין עילית, אז את אומרת לי מה לעשות בבית באורח החיים שלי. אדם נורמלי, נאור, ליברלי, מחפש פתרון משפטי ולא לעשות מזה סערה. זה מה שאני מבקש, לא מעבר לזה. 

היו"ר אתי לבני:

	אנחנו חייבים לסיים, יש לנו עוד ועדה.  חבר הכנסת חן, מה אנחנו עושים בעניין הזה?

רשף חן:

	מה שחבר הכנסת סער רוצה. 

גדעון סער:

	אני בעד פיצול, ולהמשך הדיון בנושא הזה בוועדה. 

היו"ר אתי לבני:

	מי בעד פיצול החוק לשני חלקיו כאשר חלק ראשון יובא מייד, והחלק השני יובא אחר כך? 

גדעון סער:

	 לגבי החלק השני, אני מציע שכבר נסמיך את היועצת המשפטית להציע לנו פתרון לישיבה הבאה? 

היו"ר אתי לבני:

	מי בעד? 

 					ה  צ ב ע ה
					  בעד – 3
					  נגד – אין
					  נמנעים – אין 
					       
היו"ר אתי לבני:

הפיצול הוסכם פה אחד.  תודה רבה, כולכם מוזמנים לישיבה הבאה. 


הישיבה ננעלה בשעה 9:10.


